August 2011

**August 2011**, kroonika

2011. aasta august algas esmaspäeval ja lõppes 31 ööpäeva pärast kolmapäeval.

## [[1. august]]

* Itaalias leiti Lampedusa saarele jõudnud pagulaste laevast 25 inimese surnukehad. 
* Kuuba parlament kiitis heaks president Raúl Castro majandusuuenduste kava, mis muu hulgas hõlmab väikeettevõtluse edendamist.
* Põhja-Korea ametiisikud teatasid, et riik on huvitatud üle kahe aasta tagasi katkenud tuumakõneluste võimalikult peatsest jätkamisest.
* Eesti välisminister Urmas Paet nimetas Eesti suursaadiku Afganistanis Väino Reinarti Eesti eriesindajaks Afganistani ja Pakistani küsimustes. 
* Vanemuise teatri draamajuhina asus tööle Urmas Lennuk.
* Paapua Uus-Guinea Uus-Guinea saare rannikul leidis aset 6,8-magnituudine maavärin. Maavärina epitsenter asus ida suunas umbes 131 km kaugusel Ida-Sepiki ringkonnas halduskeskusest Wewaki asulast, kolle oli sügavusel 16,8 km.

## [[2. august]]

* Ameerika Ühendriikide president Barack Obama allkirjastas Kongressi mõlema koja heaks kiidetud kokkuleppe, millega tõstetakse laenu ülemmäär seniselt 14,3 triljonilt dollarilt 2,1 triljoni dollari võrra kõrgemaks ning tehakse kümne aasta jooksul kärpeid 2,1 triljoni dollari väärtuses. 
* Filipiinide valitsus teatas, et viimase nädala tormide ja paduvihma tagajärjel on hukkunud vähemalt 70 inimest.
* Haiti parlament lükkas tagasi president Michel Martelly esitatud peaministrikandidaadi Bernard Gousse'i. 
* Mehhiko lennufirma Aeroméxico Boeing 777 lend Méxicost Madridi oli esimene biokütust kasutanud lend üle Atlandi ookeani.
* Paapua Uus-Guinea parlament valis peaministriks Peter O'Neilli.
* Poola uueks kaitseministriks sai Tomasz Siemoniak.
* Saudi Araabia printsi Al-Walīd ibn Ţalāli ettevõtte Kingdom Holding esindajad teatasid plaanist ehitada viie aasta jooksul Jiddah'sse maailma kõrgeim hoone, kilomeetri kõrgune Kingdom Tower.
* Uganda ja Prantsusmaa paleontoloogid teatasid, et Uganda kirdeosast Karamoja piirkonnast leiti umbes 20 miljonit aastat tagasi elanud inimahvi pealuu.
* Venemaa lennufirma UTair alustas liinilende Tallinna ja Moskva Vnukovo lennujaama vahel. 
* Pärnus Järvi Suvefestivalil esines viiuldaja Ivri Gitlis.

## [[3. august]]

* Egiptuses algas kohtuprotsess endise presidendi Ḩusnī Mubāraki üle. Teda süüdistatakse korruptsioonis, võimu kuritarvitamises ja rahumeelsete protestijate tapmises.
* Tadžikistani president Emomalii Rahmon allkirjastas seaduse, millega keelatakse alla 18-aastastel mošeedes ja kirikutes palvustel ja jumalateenistustel osalemine.

## [[4. august]]

* Indoneesias kukkus mägipiirkonnas paduvihmas alla Sulawesi saarelt Manado linnast õhku tõusnud kopter. Hukkus kümme inimest.
* Prantsusmaa kohus andis korralduse alustada uurimist rahvusvahelise valuutafondi tegevdirektori Christine Lagarde'i väidetava ametiseisundi kuritarvituse suhtes Prantsusmaa rahandusministrina.
* Süüria president Bashār al-Asad allkirjastas mitmeparteilisust lubava seaduse.
* Valgevenes vahistati inimõiguslane Ales Bialatski, keda süüdistatakse maksupettuses.

## [[5. august]]

* Ameerika Ühendriikidest Floridast Kennedy Kosmosekeskusest startis kosmosesond Juno, mis peaks plaanide kohaselt asuma Jupiteri orbiidile 2016. aastal.
* Indoneesias Siau saarel hakkas purskama Karangetangi vulkaan. Umbes 600 selle jalamil elavat inimest evakueeriti.
* Küprose president ja valitsusjuht Dimítris Christófias nimetas ametisse uue valitsuse.
* Läti opositsioonierakonna Läti Esimene Partei/Läti Tee kongressil otsustati partei ümber nimetada Šlesersi Reformiparteiks.
* Tai parlament valis peaministriks hiljutised parlamendivalimised võitnud partei Pheu Thai liidri Yingluck Shinawatra.
* Ukraina ametivolituste ületamises süüdistatav opositsiooniliider ja endine peaminister Julija Tõmošenko vahistati seoses kohtu korralduste korduva eiramisega.
* Venezuelas vabastati vanglatest rohkem kui 2000 kinnipeetut, sest ei suudetud tagada turvalisust vanglates, kus hoitakse ettenähtust umbes neli korda rohkem inimesi.
* Läänemaal Noarootsi vallas Roosta puhkekülas Eesti külade maapäeval kuulutati aasta külaks Prandi küla Järvamaalt Koigi vallast.

## [[6. august]]

* Afganistani idaosas Vardaki provintsis tulistasid Ţālebāni võitlejad alla Ameerika Ühendriikide kopteri, mille pardal hukkus 31 USA ja seitse Afganistani eriüksuslast.
* Ameerika Ühendriikides Everettis väljus tehasest esimene tellitud reisilennuk Boeing 787, et suunduda Jaapanisse lennufirma All Nippon Airways teenistusse.
* Indoneesias Sumatra saare lääneranniku lähedal leidis aset 5,6-magnituudine maavärin. Maavärina epitsenter asus edela suunas umbes 44 km kaugusel Bengkulu ringkonna Mukomuko asulast, kolle oli sügavusel 10 km.
* Lätis Valkas toimus Läti kolmikliidu Ühtsus üldkogu, kus otsustati, et liidu moodustanud Kodanikeliit, Uus Aeg ja Ühendus Teistsuguse Poliitika nimel ühinevad erakonnaks Ühtsus. Erakonna peaministrikandidaadiks esitati peaminister Valdis Dombrovskis. 
* Reitingufirma Standard & Poor's langetas alates 1917. aastast püsinud Ameerika Ühendriikide krediidireitingu tasemelt AAA tasemele AA+. 
* 2011. aasta Suurbritannia rahutused: Suurbritannia pealinnas Londonis, eelkõige Tottenhamis, puhkesid rahutused pärast seda, kui tulevahetuses politseiga hukkus mees, keda püüti vahistada. Märatsejad põletasid maha Tottenhami postimaja, lõhkusid autosid ja rüüstasid poode.
* Eestis lõppes neli päeva kestnud kaheksateistkümnes Erna retk. Selle võitis Scoutspataljoni võistkond.

## [[7. august]]

* Roheneemesaartel toimus presidendivalimiste esimene voor. Enim hääli said opositsiooni kandidaat Jorge Carlos Fonseca (37,4%) ja valitseva partei kandidaat Manuel Inocêncio Sousa (33,3%), kes on vastamisi 21. augustil peetavas teises voorus.
* São Tomél ja Príncipel peeti presidendivalimiste teine voor, kus olid vastamisi endine president Manuel Pinto da Costa ja endine peaminister Evaristo Carvalho. Valimised võitis Manuel Pinto da Costa, kes sai esialgsetel andmetel ligi 53 protsenti häältest. Ta astub ametisse 3. septembril.

## [[8. august]]

* 2011. aasta Suurbritannia rahutused: Suurbritannias levis Londonist kaks päeva varem alguse saanud märatsemine ka teistesse linnadesse.
* Tiibeti eksiilvalitsuse juhina astus ametisse Lobsang Sangay. 
* Rahvusvahelise Kaitseuuringute Keskuse juhatajana asus Kadri Liigi asemel tööle Martin Hurt.

## [[9. august]]

* Austraalias viidi läbi rahvaloendus.
* Venemaal Magadani oblastis Magadanist 580 km kirde pool asuva Omsuktšani lähedal kukkus alla Komsomolskist Amuuri ääres Tšuktšimaale teel olnud kaubalennuk An-12. Lennuki pardal olnud 11 inimest hukkusid.

## [[10. august]]

* Hiinas lasti vette riigi esimene lennukikandja, mis konstrueeriti Nõukogude Liidu lennukikandja Varjag baasil.
* Põhja-Korea tulistas vaidlusaluse merepiiri ümbrust Yeonpyeongi saarte lähedal, Lõuna-Korea vastas omapoolse suurtükitulega.
* Pakistani loodeosas Afganistani piiri lähedal Põhja-Wazīristānis Mīram Shāh'st 2 km ida pool hukkus Ameerika Ühendriikide raketirünnaku tagajärjel vähemalt 21 mässulist.
* Saksamaa Saarimaa liidumaa uueks peaministriks valiti Kristlik-Demokraatliku Liidu kandidaat Annegret Kramp-Karrenbauer.
* Tšaadis astus tagasi peaminister Emmanuel Nadingari valitsuskabinet.
* Uus-Meremaa kõrgeima mäe Aoraki lõunanõlvale (*South Ridge*) anti Edmund Hillary auks nimi Hillary Ridge. 
* Tallinna linnavalitsus nimetas Mustamäe linnaosa vanemaks Helle Kalda.

## [[11. august]]

* Filipiinide saarest Luzonist põhja pool leidis aset 6,0-magnituudine maavärin. Maavärina epitsenter asus umbes 23 km kaugusel Kalayaani saartest loodes.
* Lõuna-Korea politsei teatas, et seni kindlaks tegemata Hiinas tegutsenud häkker varastas ettevõtte SK Communicationsi serveritest umbes 35 miljoni suhtlusvõrgustikke kasutava inimese andmeid.
* Rootsis Stockholmis tungisid meeleavaldajad Liibüa saatkonnahoonesse. Saatkonna hõivajad loopisid aknast välja Liibüa liidri Mu‘ammar al-Qadhdhāfī puruksrebitud portreesid ja raamatuid. Meeleavaldajad nõudsid saatkonna sulgemist ja Qadhdhāfī erruminekut.
* Soome endine peaminister ja sotsiaaldemokraatide endine esimees Paavo Lipponen teatas, et pürgib oma erakonna kandidaadiks 2012. aasta presidendivalimistel. 
* Venemaa president Dmitri Medvedev nimetas Tula oblasti kuberneriks uueks ametiajaks senise kuberneri Vladimir Gruzdevi.
* Sotšis kohtusid Venemaa president Dmitri Medvedev ja Ukraina president Viktor Janukovõtš, et arutada kahe riigi majandussuhteid ja poliitilist koostööd. Arutluse all olid energiajulgeolek ja gaasi hind, mida Ukraina tulevikus maksab Venemaale. Kokkuleppele ei jõutud.
* Eestis Tallinnas Kaitseministeeriumi hoones aadressil Sakala tänav 1 kuuldi veidi pärast 15:00 tulistamist. Hoonesse sisenenud Karen Drambjan võttis kaks pantvangi. Hoones olnud ülejäänud inimesed evakueeriti. Kell 17:20 hukkus pantvangistaja tulevahetuse käigus. Intsidendi käigus keegi teine vigastada ei saanud.
* Eestis Jõgevestes asuv Barclay de Tolly mausoleum teatas rüüstamisest, mis leidis aset kuu alguses. Samal perioodil lõhuti Venemaal Kaliningradi oblastis Tšernjahhovski rajoonis vasaraga nelja meetri kõrgune malmist mälestusmärk, mille sees asus ka hõbeanum Barclay de Tolly südamega.

## [[12. august]]

* Jaapani kirderanniku lähedal leidis aset 5,9-magnituudine maavärin. Maavärina epitsenter asus umbes 18 km kaugusel Fukushima prefektuuris asuvast Iwaki linnast kagu pool, kolle oli 38 km sügavusel.
* Shelli esindaja teatas, et Põhjameres Šotimaa idarannikust umbes 180 km kaugusel asuvast puuraugust lekib merre naftat.
* Venemaal Peterburi lähedal Soome lahes avati pidulikult Neeva lahte kaitsev Peterburi pais, mida ehitati üle 30 aasta.

## [[13. august]]

* Ameerika Ühendriikides teatas Texase osariigi kuberner Rick Perry oma kandideerimisest Vabariikliku Partei presidendikandidaadiks.
* Poola keskosas Piotrków Trybunalski linna lähistel sõitis kohaliku aja järgi kell 16.15 teelt välja Varssavi–Katowice reisirongi vedur ja kolm vagunit. Õnnetuses hukkus üks ja sai vigastada nelikümmend inimest.
* Tšaadi president Idriss Déby tegi senisele peaministrile Emmanuel Nadingarile ülesandeks moodustada uus valitsus.
* Tšehhi Vabariigi pealinnas Prahas leidis aset linna ajaloo esimene geiparaad. Konservatiivne erakond Kristlik-Demokraatlik Liit – Tšehhoslovakkia Rahvapartei korraldas pereväärtuste kaitsmise egiidi all oma vastuparaadi. 
* Eesti president Toomas Hendrik Ilves osales Pärnumaal Lepaninas peetavatel Reformierakonna suvepäevadel. President viibis üritusel Riigikogu Reformierakonna fraktsiooni kutsel.
* Viljandimaal peetavatel Isamaa ja Res Publica Liidu suvepäevadel toimus erakonna erakorraline suurkogu, kus kinnitati muudatused erakonna põhikirjas.

## [[14. august]]

* Guatemalas leidis aset 4,9-magnituudine maavärin, mille epitsenter oli 119 km pealinnast Guatemalast lääne pool. 
* Nepali peaminister Jhala Nath Khanal astus tagasi. 
* Palestiina omavalitsuse president Maḩmūd ‘Abbās teatas, et Palestiina esitab 20. septembril Ühinenud Rahvaste Organisatsioonile avalduse Palestiina iseseisva riigina tunnustamiseks.

## [[15. august]]

* Egiptuse kohus otsustas, et kohtupidamine mõrvades ja võimu kuritarvitamises süüdistatava endise presidendi Ḩusnī Mubāraki üle jätkub 5. septembril 2011.
* Google teatas, et ostab 12,5 miljardi USA dollariga Motorola Mobility.
* Iraagis 17 linnas toimunud plahvatustes hukkus vähemalt 60 ja sai viga üle 200 inimese.
* Eesti kaitseminister Mart Laar kohtus Stockholmis Rootsi kaitseministri Sten Tolgforsiga ja osales Rootsi Välispoliitika Instituudi korraldatud Balti riikide iseseisvuse taastamise aastapäeva seminaril.
* Vahipataljoni ülema kohused võttis major Toomas Välilt üle kolonelleitnant Kalle Teras.
* Eesti Nuku- ja Noorsooteater avas pidulikult oma 60. hooaja ja avalikustas, et teatri uueks kunstiliseks juhiks sai Vahur Keller.
* Läänemaal Noarootsi vallas Sutlepas avati uus külakeskus.

## [[16. august]]

* Ameerika Ühendriigid ja Lõuna-Korea alustasid kümnepäevast ühist sõjaväeõppust, kus keskenduvad Põhja-Korea võimalike massihävitusrelvade tõrjele.
* Indias Delhis vahistati korruptsiooni vastu võitlev aktivist Anna Hazare. Tuhanded meeleavaldajad avaldasid talle toetust.
* Indoneesias leidis aset 6,5-magnituudine maavärin, mille epitsenter oli 547 km kaugusel Sumatra saarel Bengkulu provintsis asuvast Bintuhani linnast lõunas ja hüpotsenter 10 km sügavusel India ookeani põhjas.
* Maroko siseminister Taieb Cherkaoui teatas, et riigis peetakse 25. novembril ennetähtaegsed parlamendivalimised.
* Norra riiklik energeetikaettevõte Statoil teatas, et Põhjameres leiti naftamaardla, mille varud võivad ulatuda 1200 miljoni barrelini. 
* Eestis alustas kolmepäevast visiiti dalai-laama Tenzin Gyatso.
* Austraalias Sydneys alustas Eesti peakonsulina tegevust Triinu Rajasalu.

## [[17. august]]

* Jaapanis Honshū saare idaranniku lähedal leidis aset 6,2-magnituudine maavärin. Maavärina epitsenter asus 418 km kaugusel Tōkyōst, kolle oli sügavusel 37 km.
* Tansaania peaminister Mizengo Pinda teatas, et seoses hiljuti avalikuks tulnud 2010. aasta novembris toimunud 132 looma ebaseadusliku riigist väljaviimisega peatatakse üheks aastaks metsloomade väljavedu.
* Türgis Hakkari provintsis hukkus arvatavalt kurdi mässuliste korraldatud plahvatuses kaheksa Türgi sõdurit.
* Ukrainas suri Krimmi Autonoomse Vabariigi peaminister Vassõl Džartõ.
* Dalai-laama Tenzin Gyatso kohtus mitteametlikult Eesti presidendi Toomas Hendrik Ilvesega ning pidas avaliku kõne Tallinnas Vabaduse väljakul.

## [[18. august]]

* Ameerika Ühendriikide president Barack Obama nõudis Süüria presidendi Bashār al-Asadi viivitamatut tagasiastumist ning teatas Süüria valitsuse varade külmutamisest ning USA nafta ja maagaasi impordi peatamisest.
* Afganistani lääneosas Herāti provintsis hukkus pommi otsa sõitnud mikrobussis vähemalt 22 inimest.
* Belgias Hasseltis Pukkelpopi muusikafestivalil põhjustas torm lavade ja ekraanide varingu, mille tagajärjel hukkus vähemalt viis inimest ja mitukümmend sai vigastada. Festival katkestati.
* Iisraelis Egiptuse piiri ääres Eilati lähedal tehtud kolmes terrorirünnakus sai surma vähemalt seitse inimest. Iisraeli õhujõud korraldasid vastuseks rünnaku Gaza tsooni lõunaosas paiknevale Rafaḩi linnale, kus hukkus selle tagajärjel mässuliste rühma juht ja neli liiget.
* Soome valitsus sõlmis kahepoolse tagatiste kokkuleppe Kreekaga, millega Soome garanteerib Kreeka laene 1,4 miljardi euro väärtuses ainult juhul, kui Kreeka paigutab vastutasuks pool miljardit eurot Soome.
* Tšiili poliitvangide saatust uurinud komisjon esitas uue hinnangu Augusto Pinocheti režiimi aegsetes repressioonides hukkunute ja kannatanute arvu kohta, mille järgi hukati, piinati või vangistati rohkem kui 40 000 inimest. 
* Kasahstanist Bajkongõri kosmodroomilt startis õnnestunult Venemaa sidesatelliit Express-AM4, kuid ühendus sellega katkes kohe pärast starti. 
* Venemaal astus Tula oblasti kubernerina ametisse Vladimir Gruzdev.
* Venezuela president Hugo Chávez teatas kavatsusest riigistada Venezuela kullatööstusettevõtted.
* Estonian Air teatas, et alustab 5. septembril 2011 regulaarlende Tallinna ja Vilniuse vahel.

## [[19. august]]

* Afganistani pealinnas Kabulis ründas Ţālebān Briti Nõukogu esindust; hukkus vähemalt kaheksa inimest.
* Ameerika Ühendriikide ja Albaania arheoloogid teatasid, et leidsid Albaania ranniku lähedalt Vahemerest vähemalt 2100 aasta vanuse roomlaste laeva vraki rohkem kui 300 amforaga. 
* Hispaania idaosas Murcia piirkonnas evakueeriti metsatulekahjude eest tuhandeid inimesi. Tuli on muu hulgas haaranud ka osa Calblanque kaitsealast.
* Jaapani Fukushima ja Miyagi prefektuuri kirderanniku lähedal leidis aset 6,8-magnituudine maavärin. Maavärina epitsenter asus 113 km kaugusel Fukushimast, kolle oli 39 km sügavusel.
* Pakistani loodeosas Jamrūdis hukkus mošees korraldatud pommirünnakus mitukümmend inimest ja vähemalt sada inimest sai vigastada.
* Saudi Araabia kuningas ‘Abd Allāh ibn ‘Abd al-‘Azīz Āl Sa‘ūd kuulutas Mekas alanuks maailma suurima mošee Al-Masjid al-Ḩarāmi laiendamise, mille tulemusel mahutab mošee tulevikus üle kahe miljoni palveränduri. 
* Vikerraadio otsesaates pidasid esimese väitluse presidendikandidaadid Toomas Hendrik Ilves ja Indrek Tarand.

## [[20. august]]

* Kameruni peaminister Philémon Yang kuulutas välja kuu aega kestva malaaria vastu võitlemise kampaania, mille käigus jagatakse tasuta üheksa miljonit moskiitovõrku.
* Kanadas Nunavutis kukkus alla lennufirmale First Air kuuluv Yellowknife'ist Resolute Baysse teel olnud reisilennuk Boeing 737, mille pardal olnud 15 inimesest hukkus 12.
* Põhja-Korea liider Kim Chŏng-il alustas visiiti Venemaal. Ringreisil Siberis ja Kaug-Idas kohtus ta ka president Dmitri Medvedeviga. Arutati muu hulgas Venemaa Lõuna-Koread varustava gaasitoru paigaldamist läbi Põhja-Korea territooriumi ning põllumaa rentimist Põhja-Koreale.
* Vanuatut tabas 7,5-magnituudine maavärin, mille epitsenter oli 63 km kaugusel lõunaedelas Port Vilast.
* Venemaal 50 km kaugusel Peterburist Ropša asula lähedal kukkus alla kerglennuk ST-21; hukkus neli inimest.
* Eestis tähistati 20 aasta möödumist iseseisvuse taastamisest.
* Tallinnas Harjumäel avati 20. Augusti väljak.

## [[21. august]]

* Austraalia ja Suurbritannia geoloogid teatasid, et leidsid Lääne-Austraaliast 3,4 miljardit aastat tagasi elanud mikroorganismide fossiilid.
* Roheneemesaartel peeti presidendivalimiste teine voor, kus olid vastamisi esimeses voorus enim hääli saanud opositsiooni kandidaat Jorge Carlos Fonseca (37,4%) ja valitseva partei kandidaat Manuel Inocêncio Sousa (33,3%). Valimised võitis Jorge Carlos Fonseca, kes sai 54,1 protsenti häältest.
* Tallinnas tähistati Islandi päeva.
* Eesti kettaheitja Märt Israel võitis Hiinas Shenzhenis toimuval suveuniversiaadil tulemusega 64.07 kuldmedali.

## [[22. august]]

* Ameerika Ühendriikides Washingtonis avati Martin Luther Kingi mälestusmärk.
* Ameerika Ühendriikide New Yorgi Manhattani ringkonnaprokurör esitas kohtule taotluse endise IMF-i juhi Dominique Strauss-Kahni vastu esitatud vägistamissüüdistusest loobumiseks.
* Indias Uttar Pradeshi osariigis hukkus kraavi sõitnud veoautos 41 palverändurit.
* 2011. aasta Liibüa kodusõda: Liibüa üleminekunõukogu väed võtsid suure osa Tripolist oma kontrolli alla.
* ÜRO teatas, et Lõuna-Sudaanis hukkus kariloomade varguste ja inimröövidega seotud kokkupõrgetes eri hõimude vahel vähemalt 600 inimest.
* Harju maakohus tunnistas endise vandeadvokaadi Viktor Kaasiku süüdi pistise andmises ja endise Tallinna linnaametniku Toomas Õispuu pistise võtmises.

## [[23. august]]

* Ameerika Ühendriikide idarannikut tabas 5,9-magnituudine maavärin, mille epitsenter asus Virginia osariigis Mineralis ja hüpotsenter 0,9 km sügavusel. Muu hulgas Washingtoni riigiasutustest evakueeriti inimesi.
* Indoneesias Sumatra saare lähedal leidis aset 6,2-magnituudine maavärin, mille epitsenter oli Lampungi provintsi Krui linnast 140 km lääne pool India ookeanis Suna väinas ja hüpotsenter 10 km sügavusel.
* Iraani president Maḩmūd Aḩmadīnezhād esitles Teheranis Iraani uut tiibraketti Qāder ja torpeedot Vālfajr.
* Libeerias toimus peamiselt valimissüsteemi muudatusi puudutav põhiseadusreferendum.
* Tadžikistani pealinnas Dušanbes riigi suurimas nahavabrikus lämbus kuus inimest, kes hingasud sisse nahaparkimisel kasutatavate kemikaalide mürgiseid aure. Mitu inimest said lisaks tervisekahjustusi.
* Venemaa president Dmitri Medvedev nimetas Peterburi kuberneri kohusetäitjaks Georgi Poltavtšenko pärast seda, kui senine kuberner Valentina Matvijenko teatas oma tagasiastumisest. 
* Venemaa lõunaosas Astrahanis õhujõudude väljaõppekeskuses hooletuse tõttu aset leidnud plahvatuses hukkus vähemalt kuus sõdurit ja üle kümne sai vigastada.
* Rahvusvahelise Suusaföderatsiooni dopingukomisjon langetas Andrus Veerpalu apellatsiooni osas lõpliku otsuse, mis jättis jõusse positiivse dopingutesti tulemused.
*Lätis sattus Rojast üheksa kilomeetri kaugusel Kaltenes madalikule kalalaev Kate, sellel viibinud viis inimest evakueeriti. 
* Eestis andis MTÜ Kodaniku Hääl Tallinna linnavalitsusele üle 4433 tallinlase allkirjaga algatuse suunata Tallinna televisioonile eraldatud raha lasteaedadele.

## [[24. august]]

* Apple'i juht ja üks asutajaid Steve Jobs astus tegevjuhi ametist tagasi. Ta nimetati ettevõtte juhatuse esimeheks.
* Austraalias Brisbane'i lähedal hukkus elumaja põlengus 11 inimest, neist enamik lapsed. 
* Kasahstanist Bajkongõri kosmodroomilt varustusega Rahvusvahelise kosmosejaama suunas startinud mehitamata Venemaa kosmoselaev Progress M-12M kukkus enne orbiidile jõudmist alla.
* Peruu põhjaosas Brasiilia piiri lähedal leidis aset 7,0-magnituudine maavärin, mille epitsenter oli umbes 570 km Limast kirde pool.
* Rahvusvahelise kergejõustikuliidu president Lamine Diack valiti ametisse uueks ametiajaks.
* Saudi Araabia arheoloogid teatasid, et on leidnud riigi edelaosast ‘Asīri provintsist Abhā lähedalt Al-Maqarist 9000 aastat tagasi valitsenud kultuurist pärit hobusekujusid. Leid viitab sellele, et hobuseid kasutati umbes 4000 aastat varem, kui seni arvati.
* Venemaal vahistati Anna Politkovskaja palgamõrva korraldamises kahtlustatavana endine Moskva miilitsa alampolkovnik Dmitri Pavljutšenkov. 
* Pärnus alates 1985. aastast puitlaastplaate tootnud Pärnu plaaditehas teatas, et ettevõte lõpetab oktoobri lõpus tegevuse.
* Eestis leiti Võru linna piiril Valga maantee ääres kümne inimese säilmetega võimalik metsavendade ühishaud.

## [[25. august]]

* Araabia Liiga tunnustas Liibüa Rahvuslikku Üleminekunõukogu riigi ametliku esindajana. 
* Hiina paleontoloogid teatasid, et leidsid umbes 160 miljonit aastat tagasi elanud imetaja fossiili, mis on vanim seni leitud pärisimetaja fossiil.
* Liibüa Rahvuslik Üleminekunõukogu teatas, et kolib oma juhtimise Banghāzīst Tripolisse.
* Mehhiko narkosõda: Mehhiko põhjaosas Monterreys süütasid maskides kurjategijad kasiino; põlengus hukkus 52 inimest.
* Vanuatu ranniku lähedal leidis aset 6,2-magnituudine maavärin, mille epitsenter oli 77 km Port Vilast edelas ja kolle 10,1 km sügavusel.
* Venemaa teatas, et peatas seoses kosmoselaeva allakukkumisega kanderaketi Sojuz lennud.
* Eestis esitasid riigikogu Reformierakonna, Isamaa ja Res Publica Liidu ning sotsiaaldemokraatide fraktsioon valimiskomisjonile 75 toetusallkirja presidendikandidaat Toomas Hendrik Ilvesele. 
* Keskerakonna juhatus koostas 27. augustil kogunevale kongressile kinnitamiseks erakonna põhikirja muudatused, millega nõutakse muu hulgas valimistel kandideerijatelt rahalist sissemakset ja esinduskogudesse valitud liikmetelt kuuletumist fraktsiooni juhatusele ning keelatakse erakonna liikmete umbusaldamine.

## [[26. august]]

* Abhaasias toimusid presidendivalimised. Valimised võitis Aleksandr Ankvab, kes sai esialgsetel andmetel 54,86% häältest. Sergei Šamba sai 21,04% ja Raul Hadžimba 19,83% häältest.
* Jaapani peaminister Naoto Kan teatas, et astub tagasi Jaapani Demokraatliku Partei esimehe ja peaministri ametikohalt. 
* Lõuna-Sudaani president Salva Kiir Mayardit nimetas ametisse riigi esimese valitsuse.
* Nigeeria pealinnas Abujas ÜRO esinduses aset leidnud enesetaputerroristi korraldatud plahvatuse tagajärjel hukkus vähemalt 18 inimest.
* Taani peaminister Lars Løkke Rasmussen kuulutas välja 15. septembril 2011 toimuvad parlamendivalimised.
* Eestis andis riigikogu Keskerakonna fraktsioon valimiskomisjonile üle 26 toetusallkirja presidendikandidaat Indrek Tarandile.

## [[27. august]]

* Ameerika Ühendriikide ametiisikud teatasid, et Pakistanis Wazīristānis tapeti nädala alguses Al-Qā‘idah' tähtsuselt teine mees ‘Aţīyah ‘Abd ar-Rahman. 
* Orkaan Irene jõudis Ameerika Ühendriikide idarannikuni. Rannikuäärsetest linnadest New Englandist kuni Põhja-Carolinani evakueeriti miljoneid inimesi. Torm katkestas elektrivarustuse, lõhkus puid ja katuseid; lennu- ja rongiliiklus peatati.
* Lõuna-Koreas Taegus algasid 4. septembrini kestvad 2011. aasta kergejõustiku maailmameistrivõistlused.
* Singapuris toimusid presidendivalimised. Presidendiks valiti Tony Tan Keng Yam, kes sai 35,2% häältest. Tan Cheng Bock sai 34,8%, Tan Jee Say 25% ja Tan Kin Lian 4,9% häältest. Tony Tan astub ametisse 1. septembril. 
* Tallinnas peetud Keskerakonna kongressil kinnitati muudatused erakonna põhikirjas ja valiti erakonna esimeheks tagasi Edgar Savisaar, kes sai 925 häält. Tema vastaskandidaat Jüri Ratas sai 643 häält.
* Eesti piirivalve pidas Narva-Jõesuus kinni kolm Alžeeria kodanikku, kes olid ebaseaduslikult üle Narva jõe Venemaalt Eestisse ujunud. Nad saadeti tagasi Venemaale.

## [[28. august]]

* Nepali parlament valis peaministriks Baburam Bhattarai.

## [[29. august]]

* Jaapani Demokraatlik Partei valis uueks esimeheks senise rahandusministri Yoshihiko Noda, kellest saab ühtlasi Jaapani peaminister.
* Liibüa endise liidri Mu‘ammar al-Qadhdhāfī abikaasa Şafīyah, pojad Muḩammad ja Hānībāl ning tütar ‘Ā'ishah põgenesid Alžeeriasse.
* Venemaa kosmoseagentuur teatas, et 8. septembriks plaanitud kosmonautide kojutoomine rahvusvahelisest kosmosejaamast lükatakse hiljutise ebaõnnestunud stardi tõttu vähemalt nädala võrra edasi.
* Eestis riigikogus peetud presidendivalimistel valiti president Toomas Hendrik Ilves 73 häälega ametisse uueks ametiajaks. Tema vastaskandidaat Indrek Tarand sai 25 häält. Kolm valimissedelit tunnistati kehtetuks.
* Eesti alalise esindajana Euroopa Liidus asus tööle Matti Maasikas.

## [[30. august]]

* Jaapani parlamendi alamkoda kiitis uue peaministrina heaks Demokraatliku Partei esimeheks valitud Yoshihiko Noda.
* Leedus Šiauliai maakonna kohal põrkasid õhus kokku NATO õhuturvet teostanud Prantsusmaa hävitaja Mirage 2000 ja Leedu õhujõudude õppelennuk L-39 Albatros. Pilootidel õnnestus pääseda.
* Mehhikos paiskas juba varem elumärke näidanud Popocatépetli vulkaan tuhapilve rohkem kui kilomeetri kõrgusele.
* Soomes Helsingis kohtunud Eesti, Rootsi, Taani, Norra, Soome, Islandi, Leedu ja Läti välisminister kirjutasid alla diplomaatide vahetuse kokkuleppele, mis võimaldab diplomaatidel vastastikku teise riigi välisesindustes stažeerida. 
* Valgevene president Alaksandr Łukašenka teatas, et Valgevene rubla kurss lastakse septembri keskel vabaks. 
* Venemaa energeetikafirma Rosneft ja ExxonMobil teatasid, et on sõlminud partnerlusleppe, mille kohaselt investeeritakse 3,2 miljardit USA dollarit Kara ja Musta mere nafta- ja maagaasivarude uurimisse ning luuakse Peterburis uurimiskeskus.
* Tšetšeenia pealinnas Groznõis toimunud kolmes enesetapurünnakus sai surma üheksa inimest ja vigastada 20. 
* Eestis viibis visiidil Montenegro peaminister Igor Lukšić.
* Eesti rahandusminister Jürgen Ligi teatas, et kandideerib Eesti Panga presidendi ametikohale.
* Eesti kettaheitja Gerd Kanter võitis Lõuna-Koreas Taegus toimuvatel kergejõustiku maailmameistrivõistlustel tulemusega 66.95 hõbemedali.
* Eesti mõttesportlane Andres Kuusk tuli Londonis peetud võistlustel maailmameistriks. 

## [[31. august]]

* Filipiinide president Benigno Aquino III alustas visiiti Hiinas. Kohtumistel muu hulgas Hiina presidendi Hu Jintaoga püütakse parandada kahe riigi suhteid ja sõlmitakse kaubanduslepinguid. 
* Itaalias Veneetsias algas 68. Veneetsia filmifestival.
* Pakistani edelaosas Belutšistani provintsi keskuses Quettas hukkus autopommi plahvatuses vähemalt 11 ja sai vigastada üle 20 inimese.
* Uus-Meremaa kindralkubernerina astus ametisse Jerry Mateparae. 
* Peterburi seadusandlik kogu kinnitas president Dmitri Medvedevi esitatud kandidaadi Georgi Poltavtšenko Peterburi kuberneriks. 
* Estonian Air teatas, et alustab 2012. aasta 25. märtsil otselende Tallinna ja Jyväskylä vahel.